《贺新凉 何梅庄太守招集江淮同人，公宴长安邸中，即席赋赠》
清代·徐釚

满泛觥船酒。尽占断、沉沉街鼓，当筵红豆。东阁观梅诗兴好，更擅才华八斗。

恰逢着、小春时候。回首兰亭风日美，念书从、宛委山中授。

钱一个。今何有。

霜摧宣武门前柳。看多少、邹枚词客，徵车辐辏。咸向纱橱听玉笛，急管哀弦徐奏。

只当日、庐陵堪偶。白练裙拖鹅换字，爱使君、醉染霜毫透。

谁不羡，会稽守。

作者简介：徐釚（qiú ）（1636～1708）清代词人。字电发，号虹亭、鞠庄、拙存，晚号枫江渔父。吴江（今属江苏苏州）人。康熙十八年（1679）召试博学鸿词，授翰林院检讨，入史馆纂修明史。因忤权贵，二十五年归里后，东入浙闽，历江右，三至南粤，一至中州。游历所至与名流雅士相题咏。康熙皇帝南巡，两次赐御书，诏原官起用，不肯就。卒年七十三。